Eksperter foreslår, at man lukker for udrejse fra hovedstaden i julen for at begrænse smittespredningen med covid-19. Det er ikke en gældende restriktion. 24-årige Ida Bang Andersen flyttede til København fra Dronninglund for fire år siden. Først arbejdede hun, og så påbegyndte hun sine studier. De sidste fire år er turen gået fra hovedstaden og hjem til Dronninglund til jul. - Når vi har været i kirke, skal flæskestegen i ovnen, og så spiller vi pakkespil for at få tiden til at gå, siger Ida Bang Andersen om familiens juletraditioner. Men nu kan den tradition få et sabbatår. Eksperter vil have lukket for rejser ud af København - Den simpleste løsning ville være, hvis Danmark blev delt ved Storebælt. Sådan siger professor i eksperimentel virologi ved Københavns Universitet, Allan Randrup Thomsen, til TV 2. Løsningsforslaget kommer efter længere tid med stigende smittetal i og omkring hovedstadsområdet. Og Allan Randrup Thomsen bakkes op af formand for Dansk Selskab for Almen Medicin, Anders Beich: - Vi bliver nødt til at blive, hvor vi er. Vi må have en kraftig henstilling fra regeringen om, at vi skal blive i vores egn, så vi ikke bringer smitten rundt i landet, siger han til TV 2. Har ændret sin togbillet Ida Bang Andersen vil allerhelst holde jul sammen med sin familie i Dronninglund, men hun kan samtidig godt forstå, at der er behov for flere restriktioner. - Jeg vil jo gerne passe på og ikke sprede smitten, men jeg vil også rigtig gerne hjem til jul. Jeg har ikke lyst til at sidde her København, siger hun til TV2 Nord. Planen var, at Ida ville rejse til Nordjylland d. 23. december, men den blev ændret efter et opkald fra hendes storebror. - Min storebror ringede i går (red. tirsdag) og var sådan, at vi skulle holde øje, fordi han havde hørt det i radioen. Så min familie vil selvfølgelig gerne sikre sig, at jeg kan komme hjem. Så ændrede jeg den af den grund. Hendes billet gælder nu d. 20. december. Der er ikke indført restriktioner, der begrænser rejser til eller fra hovedstadsområdet. Er du ikke bekymret for, at du tager smitte med fra København til Nordjylland? - Jeg har tænkt meget på det. Jeg mødes ikke med så mange venner og i øjeblikket skriver jeg bachelor, ses kun med studiegruppen og går på arbejde. Så på den måde mener jeg, at jeg har indskrænket mine sociale aktivitet bedst mulig. Jeg bliver testet op til, at jeg tager hjem. Så jeg føler, jeg gør, hvad jeg kan. Ida Bang Andersen bor sammen med sin kæreste, som har familie i hovedstadsområdet. Så skulle restriktionerne om udrejse blive indført, skal Ida holde jul sammen med dem.

Referat:
Ida Bang Andersen er af de mange eksilnordjyder i København, som forventer at opholde sig i Nordjylland i juledagene.